ועדת הכספים, כנסת 20, פרוטוקול מספר 1060, 2018-06-04 12:30

משה גפני: על סדר-היום: הבהרת רשות שוק ההון, ביטוח וחיסכון לגבי הסדר צירוף ברבים על-ידי סוכני ביטוח.

משה גפני: זהו דיון מעקב.

משה גפני: הראל, מה יש לכם להגיד בעניין הזה?

משה גפני: יש בג"ץ, בסדר, אבל מה עושים בינתיים?

הראל שרעבי: הראל שרעבי, רשות שוק ההון.

הראל שרעבי: כפי שביקש אדוני היושב-ראש בדיון הקודם - שלצערי לא יכולתי להיות בו - נפגשו נציגי הרשות עם נציגי לשכת סוכני הביטוח, וכפי שפורסם גם בתקשורת המגזרית, לצורך העניין - - -

משה גפני: מה זה המגזרית?

הראל שרעבי: תחום הביטוח.

מיכל בירן: זה מגזר אחר.

הראל שרעבי: זה לא המגזרים.

הראל שרעבי: העיתונות המקצועית של התחום הפנסיוני, תחומי הביטוח.

הראל שרעבי: לדעתנו - שוב, אני לא בוחן כליות ולב - אבל לפי ההצעה שלשכת סוכני הביטוח באה איתה לדיון, זה היה דיון מיותר.

הראל שרעבי: לשכת סוכני הביטוח הציעה הצעה, שלא רק בדיונים הקודמים היא לא הפליגה עד לשם, אפילו בעמדתה בעתירתה לבג"ץ היא לא ביקשה תקופה מהסוג הזה, אז אנחנו חשנו שהדיון הוא לא רציני.

הראל שרעבי: וכפי שציינו, הנושא הזה נמצא כרגע בעתירה לבג"ץ ושם תוגש עמדתנו המפורטת.

משה גפני: טוב.

משה גפני: ליאור רוזנפלד, נשיא לשכת סוכני הביטוח.

ליאור רוזנפלד: שלום, חבר הכנסת גפני, צהרים טובים לכולם.

ליאור רוזנפלד: חבר הכנסת גפני, אנחנו לדיון עם הפיקוח, כמו לכל דיון, הגענו בניקיון כפיים מלא, בכוונות טהורות לפתור את הבעיה הזאת.

ליאור רוזנפלד: גם כעת, מחוץ לאולם, ניסינו להגיע למעין פשרה, למעין הסכם שיהיה מקובל על כל הצדדים.

ליאור רוזנפלד: רשות שוק ההון מדברת על איך אנחנו הגענו, אבל הם בעצמם לא הציעו שום הצעת פשרה אחרת בפגישה.

ליאור רוזנפלד: למעשה, הם התבצרו בעמדותיהם, הם מדברים על אותה תקופה שאנחנו לא מסוגלים כסוכני ביטוח להחיל אותה.

ליאור רוזנפלד: כרגע מה שקורה, חבר הכנסת גפני, אני מזכיר, אמרתי את זה בדיון הקודם.

ליאור רוזנפלד: בעוד חודשיים, בספטמבר 2018, ייפלטו מאות אלפי מבוטחים ללא שירות, ייפלטו לשוק ללא שירות, ללא פתרון, אף אחד לא יטפל בהם - לא היצרנים, לא חברות הביטוח - רק סוכני הביטוח אמורים לטפל בהם והם מטפלים בהם עד היום, ובעוד חודשיים כאשר הם לא יקבלו שירות, אף אחד לא יטפל בהם.

ליאור רוזנפלד: אנחנו ביקשנו, והדרישה שלנו לאוצר ידועה.

ליאור רוזנפלד: אין מבחינת האוצר כרגע שום כוונה, אנחנו לא רואים לפחות שום כוונה, ללכת לקראת ולפתור את המצוקה של מאות אלפי מבוטחים ואלפי סוכני ביטוח.

משה גפני: תראו, בעצם אנחנו מדשדשים סביב עצמנו ותמונת המצב לא הולכת להשתנות.

משה גפני: אני לא אוהב את ההתנהלות הזאת.

משה גפני: יש פה כוונה שלכם עם הנושא הזה של צמצום ההוצאות כאשר מדובר על הסדר צירוף ברבים, אי אפשר להשאיר את המצב ככה כמות שהוא.

משה גפני: אי אפשר שלא לשבת, ולהגיד בג"ץ וכל מה שנלווה לעניין הזה ולא לנסות להתפשר.

משה גפני: הרי האנשים האלה צריכים להתפרנס.

משה גפני: בסופו של דבר, ברגע שהם לא יקבלו על זה תשלום, הם לא יוותרו.

משה גפני: לא יוותרו – אנשים ייפלטו.

משה גפני: אז גם עובדים ילכו הביתה וגם המבוטחים לא יקבלו את השירות שמגיע להם.

משה גפני: לבנות על חברות הביטוח זה אולי טוב לבנות על הנייר אבל זה לא קורה בפועל.

משה גפני: לא לשבת ולנסות להגיע לפשרה, אני לא אומר שצריך להיכנע למה שהם אומרים, אבל אפילו לא לשבת כדי להגיע לאיזושהי פשרה - שיקבלו פחות.

משה גפני: אם מדובר על ביטוח שעושים לרבים, יקבלו פחות עמלה, או שיהיו פתרונות, אבל אי אפשר ללכת באופן קיצוני כזה.

משה גפני: לא, הרעיון הוא נכון ואנחנו עומדים בעניין הזה ועכשיו אנחנו מאוימים על-ידי בג"ץ.

משה גפני: אי אפשר ככה להתנהל.

הראל שרעבי: אדוני היושב-ראש, אם יורשה להתייחס.

משה גפני: שנייה.

משה גפני: עולה בדעתך שאני לא אתן לך להתייחס?

משה גפני: כל מה שבאתי לפה זה בגללך.

הראל שרעבי: חשבתי שזה הפוך.

משה גפני: מיכל, בבקשה.

מיכל בירן: אני רואה פה שוב את אותה התנהלות שיטתית שלכם, שלכאורה אנחנו מסכימים על המטרה.

מיכל בירן: המטרה, שהחוסכים לא יבזבזו כסף, על זה כולנו מסכימים.

משה גפני: נכון.

מיכל בירן: ושוב ושוב אני רואה אתכם, שבפתרונות אלגנטיים, שממש מונעים באופן אוטומטי את בזבוז הכסף של החוסכים - כמו למשל, הגבלת דמי הניהול, משהו אלגנטי ושמיידית מוודא שהעניים ביותר לא מבזבזים 130,000 שקל כל אחד - לזה אתם מתנגדים, אבל אתם מוצאים כל מיני פתרונות שגם יש להם נזק משני.

מיכל בירן: אני, ביום שאמרו לי לעבור למשיבון הקולי, עברתי לבנק אחר.

מיכל בירן: הרבה אנשים כן רוצים שיהיה אדם שאפשר לפנות אליו בעת הצורך, שמטפל בדברים.

מיכל בירן: אם אתם רוצים להעלים את סוכני הביטוח, תגידו, אנחנו כל הזמן בדיון הזה, בסופו של דבר אתם חוזרים לזה.

מיכל בירן: אני לסוכני הביטוח אמרתי בפנים ביום שהזמינו אותי בפעם הראשונה ששוק צריך להגיע לשיווי משקל הגון, שבו על זמן, ידע ומאמץ משלמים, אבל שזה מידתי והגיוני כלפי החוסכים.

מיכל בירן: אם זאת המטרה, למה אתם לא דנים איתם?

הראל שרעבי: קודם כול - - -

משה גפני: רגע, לא.

משה גפני: עוד לא.

הראל שרעבי: תגיד לי מתי רק.

משה גפני: מיכל.

מיכל בירן: אני אומרת, בסוף אני מנסה להבין.

משה גפני: אני שמעתי אותך.

מיכל בירן: מה אתם עושים, לעזאזל.

משה גפני: לא לעזאזל.

משה גפני: מה אתם עושים?

מיכל בירן: מה אתם עושים?

משה גפני: אני רק רוצה להוסיף את מה שאמרתי כבר הרבה מאוד פעמים.

משה גפני: אנחנו חיים בהרגשה לא טובה כלפיכם.

משה גפני: אין מציאות כזאת - אני לא אחזור על הסיפורים שלי - אין מציאות כזאת שאנחנו נגד סוכני הביטוח.

משה גפני: אנחנו רוצים את סוכני הביטוח, אנחנו לא סומכים על חברות הביטוח, נקודה.

משה גפני: בשביל זה יש סוכן ביטוח, ואני יכול להביא אלף דוגמאות ממה שקורה בשוק, בדברים שאני צריך לעבוד.

משה גפני: אני איש פשוט, לא מבין בכל הדברים האלה.

משה גפני: לפנות לחברת הביטוח, אני יכול לחפש את המשיח, הוא יבוא קודם.

משה גפני: אני צריך את סוכן הביטוח - זה שנמצא אצלי בשכונה, זה שנמצא לידי - אני מתייעץ איתו, אני שומע ממנו, אני יודע פרטים, אני נותן לו פרטים.

משה גפני: אתם לא יכולים להתעלם מהעניין הזה.

משה גפני: אם אתם באים ואומרים, כמו שאמרה חברת הכנסת מיכל בירן, אם אתם רוצים שלא יהיו סוכני ביטוח, תגידו, נקיים על זה דיון.

משה גפני: אני אצביע נגד.

משה גפני: אני רוצה את סוכני הביטוח.

משה גפני: אני רוצה את סוכני הביטוח בשבילי, לא בשבילם.

משה גפני: אבל במציאות הזאת, שאתם באים עם רעיונות נכונים - אני מקבל את הרעיונות שלכם, הרעיונות הם טובים, אבל הם צריכים להיות רעיונות עם יכולת מציאות של להמשיך להתקיים.

משה גפני: פה יש מצב שאתם בעצם מחסלים את סוכני הביטוח.

מיכל בירן: עוד הערה.

מיכל בירן: אתם בונים כל מיני תיאוריות.

מיכל בירן: יושבים פה בוועדת כספים, הוועדה השקיעה דיונים רבים על להקדים את הסכמי ברירת המחדל שלא יהיו בהסכמים בדמי ניהול מקסימליים.

מיכל בירן: אחלה.

מיכל בירן: עכשיו דמיין מעסיק קטן שיש לו 20 עובדים, משהו כזה, אין לו מערך שלם.

מיכל בירן: עכשיו הוא קיבל את ההוראה שהוא צריך לעשות מכרז חדש - או שהוא פשוט הולך לברירת מחדל או שהוא צריך להתעסק בזה.

מיכל בירן: בכל מקרה, אם רוצים שהעובדים ייהנו מזה, מישהו צריך להתקשר אליהם ולהגיד להם: שלום, שלמה, תדע לך שההסכם שהיה לנו קודם עם חברת הביטוח כך וכך, פקע, עכשיו יש הסדר אחר שכדי להיכנס אליו אתה צריך לעשות א', ב' ו-ג'.

מיכל בירן: מי יעשה את זה?

מיכל בירן: אם אתם לא מאפשרים לאנשים שיהיה להם מה להרוויח מלפנות לאדם X, Y, Z ולהגיד לו, תקשיב, יש דיל יותר שווה, אז איך זה יקרה?

מיכל בירן: בנס?

ליאור רוזנפלד: חבר הכנסת גפני, אנחנו רוצים לחדד עוד נקדה אחת, ברשותך.

ליאור רוזנפלד: אני מזכיר לך מהדיון הקודם - וזה לא עלה פה היום - מדובר כאן בעמלות סוכנים של עשר שנים אחורה, על ביטוחים שהם עשו במשך עשר שנים אחורה.

ליאור רוזנפלד: לא יכול להעלות על הדעת אף בר-דעת שאפשר - -

משה גפני: אוקיי.

ליאור רוזנפלד: - - לבוא ולעצור את העמלות האלה.

ליאור רוזנפלד: זה לא הגיוני.

משה גפני: הראל.

הראל שרעבי: תודה.

הראל שרעבי: קודם כול, אני אתחיל מהבסיס.

הראל שרעבי: אני מצר על כך שאדוני חושד בנו שאנחנו מעוניינים לנקות את סוכני הביטוח מהשוק.

הראל שרעבי: אין לנו שום כוונה כזאת.

הראל שרעבי: יש לנו מטרה מאוד ברורה, לוודא שסוכן הביטוח נמצא בצד שלך ולא בצד של חברת הביטוח.

הראל שרעבי: אני חושב שעל זה אנחנו לא נחלוק ואנחנו נסכים על זה, ואני יכול להגיד שזה לא המצב כיום בשוק, כפי שאנחנו רואים אותו בהמון המון המון המון מקומות.

הראל שרעבי: אני לא מתייחס כרגע ספציפית להבהרה, אני מדבר באופן קטגורי.

הראל שרעבי: יש הרבה מאוד מקרים – הרבה יותר מאשר אנחנו מסוגלים להעלות על דעתנו - - -

מיכל בירן: רק להגיד שאתכם תפסתי באי אמירת אמת ובחוסר נאמנות לאינטרס של המבוטחים הרבה יותר מאשר אותם.

משה גפני: זו הייתה אמירה מחוזית, מה שאמרת עכשיו.

משה גפני: צריך הוכחות.

מיכל בירן: הוא אמר לעיתון, לדה-מרקר, שאני משתמשת בנתונים שגויים עובדתית כשאמרתי שאחד מכל חמישה חוסכים משלם את המקסימום.

מיכל בירן: ומה קרה כשהגיעו הנתונים?

קריאה: מה קרה?

מיכל בירן: אני צדקתי ואתה לא אמרת אמת, הראל שרעבי.

הראל שרעבי: אני לא מתייחס כי אני לא יודע למה את מתכוונת אבל אני לא רוצה להפוך את הדיון הזה לוויכוח אישי בינינו, זה נראה לי מיותר.

משה גפני: נכון.

משה גפני: הראל, אני מבקש, תעזוב את הצהרת הכוונות.

משה גפני: הצהרת כוונות, כולנו - - -

הראל שרעבי: מאחר שאנחנו חשודים, אז כדאי שנבהיר.

משה גפני: אמרתי.

משה גפני: אגב, גם מיכל אמרה.

משה גפני: אנחנו מסכימים על העקרונות, אין ויכוח לגבי העניין הזה.

משה גפני: תגיד לי מה עושים במקרה הזה, מה עושים לגבי סוכני הביטוח.

הראל שרעבי: אדוני מבקש שנשב ונדבר, אנחנו פתוחים לכך.

הראל שרעבי: מעולם לא העליתי בדעתי להגיד שאנחנו לא מוכנים לדבר.

הראל שרעבי: אנחנו מוכנים לדבר, אנחנו נפגשים - -

משה גפני: כן, אבל אני מבקש.

הראל שרעבי: - - אבל צריך להבין שיש דברים שאפשר ויש דברים שאי אפשר.

הראל שרעבי: אנחנו בשום פנים ואופן לא נוותר על טובת החוסכים.

הראל שרעבי: אני משוכנע שחברי הוועדה תומכים בנו בעניין הזה, ולכן אין לנו כוונה להציע איזשהו צעד - - -

ליאור רוזנפלד: מהי טובת החוסכים?

משה גפני: לא.

משה גפני: אל תחזור על זה עוד פעם, זה מעליב קצת.

משה גפני: למה שלא נרצה את טובת החוסכים?

משה גפני: מה, יש לי איזה עניין בזה?

משה גפני: אני רוצה את טובת החוסכים.

הראל שרעבי: מצוין.

משה גפני: אבל טובת החוסכים זה שלא יתמוטטו סוכני הביטוח.

משה גפני: אני רוצה לדעת פתרונות ספציפיים לגבי העניין הזה.

הראל שרעבי: אז בסדר, בשביל זה אנחנו מקיימים דיון, אבל כשבאים לדיון - - -

משה גפני: אתם באים ואתם אומרים עשר שנים אחורה.

משה גפני: הוא צודק בזה, מר רוזנפלד.

הראל שרעבי: אם עשר שנים אחורה מישהו הפר את החוק ברגל גסה - - -

משה גפני: איזה חוק?

הראל שרעבי: חוק הייעוץ והשיווק.

הראל שרעבי: אם החוק אומר שסוכן שמבצע עסקה ללקוח צריך לעשות לו הליך לפי החוק, אז צריך לעשות את זה.

הראל שרעבי: ולכן אני אומר, הדיון אם מישהו הפר את החוק בעבר והוא רוצה עכשיו לקבל את על זה תגמול, הוא דיון - לא חושב שנכון לנהל אותו, בטח לא פה - סוכני הביטוח סבורים שיש להם טענה בעניין הזה, העלו אותה לבג"ץ, נדון שם.

הראל שרעבי: אבל חשוב להבין, אנחנו לא מחפשים לנקות אותם מהשוק.

הראל שרעבי: אנחנו רוצים שהם יהיו בצד של הלקוח, שיעשו מולו את התהליך, שכשהם פוגשים לקוח יבדקו מה הצרכים שלו.

משה גפני: מה אתה עונה על העניין הזה, שהמציאות היא שאנשים יצטרכו לתת שירות, ולא תהיה להם עמלה?

משה גפני: הם לא יעשו את זה.

מיכל בירן: ולא רק זה.

מיכל בירן: עלול להיות להם חשש שעל שירות שעכשיו מותר להם לגבות עמלה, יגיעו חברי כנסת בעוד חמש שנים ויגידו – סליחה, על מה שעשיתם קודם התחרטנו, וזהו.

הראל שרעבי: שתי תשובות לדבר.

הראל שרעבי: האחת היא תשובה מהמציאות.

הראל שרעבי: אמר פה נשיא לשכת סוכני הביטוח, שמי ייתן להם שירות.

הראל שרעבי: אז הנתונים הם כאלה שלא נותנים להם שירות.

הראל שרעבי: לא פוגשים אותם, לא כשהם מוכרים להם את המוצר ולא אחרי זה.

הראל שרעבי: בהרבה מאוד מקרים - לא עשבים שוטים ולא שום דבר - בהרבה מאוד מקרים לא פוגשים אותם לעולם.

הראל שרעבי: לא ראו אותם, לא יראו אותם.

הראל שרעבי: האנשים הכי חלשים, אף אחד לא פוגש אותם, כל אחד מאיתנו נתקל בזה שהוא רואה בסטייטמנט שלו למטה סוכן ביטוח שהוא בחיים לא יודע מי זה בכלל, אין לו מושג מי זה.

הראל שרעבי: אז הטענה כאילו הם שם בשביל האנשים היא - אני אומר בצורה עדינה - נכונה באופן מאוד מצומצם.

הראל שרעבי: ולכן אני אומר, הטיעון הזה הוא טיעון - בסדר, הוא נשמע מאוד יפה אבל לא קורה במציאות כי לא פוגשים את האנשים הללו.

הראל שרעבי: שוב, אנחנו מוכנים ללכת לפתרון שמייצר היתכנות ויכולת פרנסה לסוכנים.

משה גפני: עד מתי יהיה פתרון כזה?

הראל שרעבי: אנחנו מוכנים לשבת מחר.

משה גפני: אבל כל פעם יושבים, ובסוף לא מגיעים לשום דבר.

הראל שרעבי: בסדר, אבל צריך שניים לטנגו, אנחנו לא יכולים לבד.

מיכל בירן: אנחנו לא נולדנו היום.

מיכל בירן: אתם פשוט באים לא בתום לב שוב ושוב לדיונים האלה.

מיכל בירן: אנחנו לא בדיאלוג רק מולכם, אנחנו רואים כל מיני ידיים של המדינה מגיעות לדיאלוג, ואף פעם לא הייתי מול גוף - - -

משה גפני: לא, לא בכל המקומות ככה.

קריאות: - - -

מיכל בירן: כשבאים בתום לב, מגיעים לפתרון.

הראל שרעבי: לדיון האחרון לשכת סוכני הביטוח באה עם הצעה - בסדר, אני חושב שכל בר דעת מבין שהיא לא רלוונטית.

הראל שרעבי: אם אתה מציע ארבע שנים, כשבעתירה שלך לבג"ץ ביקשת שנה וחצי, משהו פה לא מסתדר.

הראל שרעבי: תום לב אי אפשר לקרוא לזה.

מיכל בירן: למה?

מיכל בירן: לא, תסביר.

הראל שרעבי: בעיניים שלי.

מיכל בירן: העיקרון, נראה לי, זה מה שחשוב לכולם.

מיכל בירן: אגב, בכל דבר שהצעתי אמרתי פחות מדאיג אותי שהדברים יקרו כרגע, זה בסדר שהמערכות, יהיה להן זמן להסתגל, הדבר המרכזי הוא סוגיית העיקרון.

מיכל בירן: אתם מסכימים על העיקרון?

מיכל בירן: הם מסכימים על העיקרון?

מיכל בירן: למה אנחנו פה - - -

הראל שרעבי: קודם כול, אני לא אדבר בשמם.

הראל שרעבי: אני יודע מה העיקרון - - -

מיכל בירן: אז למה השנה וחצי מפריע לך?

מיכאל נוימן: אנחנו יכולים להגיב?

הראל שרעבי: יש מצב משפטי נתון.

משה גפני: בבקשה.

מיכאל נוימן: מיכאל נוימן, יושב-ראש הוועדה לביטוח פנסיוני.

משה גפני: בקצרה.

משה גפני: אני לא הולך לעשות דיון ארוך.

מיכאל נוימן: ודאי.

מיכאל נוימן: לדיון האחרון ברשות שוק ההון הראל לא הגיע, שלח אנשים שאין להם סמכות לקבל החלטה.

מיכאל נוימן: אנחנו באנו עם אנשים עם סמכות לקבל החלטה.

משה גפני: טוב.

מיכאל נוימן: ההסכם המקורי ב-2008 נעשה באישור אנשים בעבר מאגף שוק ההון, נעשה בהסכמתם - -

הראל שרעבי: לא נכון.

מיכאל נוימן: - - ובעידודם.

הראל שרעבי: לא נכון.

הראל שרעבי: לא נכון.

מיכאל נוימן: יש לנו עדויות שכן נכון.

מיכאל נוימן: אתה אומר לא נכון, אנחנו אומרים כן נכון.

הראל שרעבי: עד היום לא הצגתם כלום.

מיכאל נוימן: אנחנו באנו ואמרנו לך, אודי כץ ישב על הדברים האלה, פרסם - -

הראל שרעבי: אז אי אפשר להגיד פה שקרים.

משה גפני: הראל, אני אאפשר לך.

מיכאל נוימן: - - פורסם בעיתונות.

הראל שרעבי: זה שחוזרים על חוסר אמת הרבה פעמים, לא הופך אותה לנכונה.

מיכאל נוימן: יקירי, חוסר האמת הוא מהצד שלך.

משה גפני: רבותיי, אתה לא מנהל איתו דיאלוג.

משה גפני: אני אפסיק את הדיון.

ליאור הורנצ'יק: לא, אבל חוסר אמת, הראל כל הזמן משמיע הצעה נגדית והיא לא קיימת.

משה גפני: אבל הדיון הזה הוא לא בית ספר שדה, לא לרשות שוק ההון ולא לכם.

ליאור הורנצ'יק: מקובל עליי, סליחה, אבל לא קיימת שום הצעה נגדית.

משה גפני: אז בסדר.

משה גפני: בבקשה, תסיים.

מיכאל נוימן: אנחנו נותנים שירות, פוגשים את האנשים - -

משה גפני: טוב.

מיכאל נוימן: - - הפתרונות שהותנו בהצעה הקודמת, כשבאנו לדיון איתם, הם אמרו - אנחנו מוכנים לפתרון, בתנאי שתעשו גם דברים אחרים.

מיכאל נוימן: הם לא היו מוכנים לבוא.

מיכאל נוימן: הצענו ללכת לחקיקה מהירה כמו שהם עשו עכשיו עם סוכני הנסיעות על הנושא הזה, הם לא היו מוכנים.

מיכאל נוימן: הם אמרו, זה יהיה בתנאי שתעשו גם עוד דברים אחרים בנושא הזה.

ליאור רוזנפלד: חבר הכנסת גפני, אני רוצה להשלים.

משה גפני: רגע, שנייה.

ליאור רוזנפלד: אני ממתין.

משה גפני: בבקשה.

ליאור הורנצ'יק: חבר הכנסת גפני, ברשותך.

ליאור הורנצ'יק: שלום וברכה, אם יורשה לי.

ליאור הורנצ'יק: הראל, ראשית, שום הצעה נגדית - - -

משה גפני: אתה לא מדבר עם הראל, אתה מדבר איתי.

ליאור הורנצ'יק: מדבר איתך, סליחה.

משה גפני: עם הראל תדבר במשרד.

משה גפני: שם ותפקיד לפרוטוקול.

ליאור הורנצ'יק: ליאור הורנצ'יק, ממלא-מקום נשיא הלשכה.

ליאור הורנצ'יק: שום הצעה נגדית לא הוגשה, לא על-ידי הראל ולא על-ידי אף אחד מחבריו.

ליאור הורנצ'יק: אנחנו הראשונים שמוכנים להגיע לפתרון הולם והגיוני וסביר, אבל לא יכולה להיות סיטואציה כל פעם מחדש שמתנהל כאן דיון שמשמיעים, אנחנו מוכנים לשבת איתם ולהגיע להבנות, כאשר השמיע חברי מיקי נוימן בפגישה האחרונה, חברנו הראל לא מצא לנכון בכלל לשבת איתנו.

משה גפני: תודה.

ליאור הורנצ'יק: אנחנו לא רלוונטיים.

משה גפני: תודה.

ליאור הורנצ'יק: זה אחד.

ליאור הורנצ'יק: שתיים, אם יורשה לי, וקצר.

ליאור הורנצ'יק: הם מוכנים מזמן כבר להגיע להבנות מוסכמות, אבל הם כל פעם מחדש מנסים לסנדל ולקשור אחד בשני.

ליאור הורנצ'יק: הרי הם מבינים שצריך להגיע להבנות, אז למה לנסות לקשור?

ליאור הורנצ'יק: מה זה רלוונטי בכלל?

ליאור הורנצ'יק: מי ייתן מחר בבוקר שירות לאזרחי מדינת ישראל?

ליאור הורנצ'יק: משהו שרשות שוק ההון עודדה, החל מינואר 2008.

משה גפני: תודה רבה.

הראל שרעבי: מי שנתן - - -

משה גפני: אני אאפשר לך.

ליאור רוזנפלד: חבר הכנסת גפני.

משה גפני: משפט אחרון.

ליאור רוזנפלד: אחרון, מבטיח.

ליאור רוזנפלד: רשות שוק ההון חוזרת על המנטרה הקבועה שהם לטובת הציבור והם לטובת המבוטחים ורוצים את טובת המבוטחים.

ליאור רוזנפלד: ציבור סוכני הביטוח לא פחות מהם, כנראה יותר מהם, רוצה את טובת המבוטחים.

ליאור רוזנפלד: מה נעשה כאן בהסדר לרבים, חבר הכנסת גפני?

ליאור רוזנפלד: האם הכסף עבר למבוטחים?

ליאור רוזנפלד: האם הקטינו להם את דמי הניהול?

ליאור רוזנפלד: האם המבוטחים ראו שקל מהפעולה הזאת?

ליאור רוזנפלד: לא.

ליאור רוזנפלד: לא, סימן קריאה.

ליאור רוזנפלד: המבוטחים לא ראו כלום.

ליאור רוזנפלד: הכסף, על-פי הראל שרעבי, נשאר בחברות הביטוח, אז אם הוא נשאר בחברות הביטוח, היכן כאן טובת המבוטחים?

משה גפני: תודה רבה.

משה גפני: זה נאמר כבר כמה פעמים.

ליאור רוזנפלד: נכון.

משה גפני: הראל, בבקשה.

משה גפני: אני מסיים.

מיכל בירן: הראל, אני רק לא הבנתי את עמדתך העקרונית במה שנה וחצי זה בעייתי.

הראל שרעבי: אני שב ואומר.

הראל שרעבי: יש מצב משפטי שבו לא יכול להיות שבעל רישיון מפר את הוראות החוק ואומר, אני רוצה לקבל תגמול על זה.

הראל שרעבי: זה בעיניי בלתי סביר - -

ליאור רוזנפלד: עשר שנים אתם עודדתם.

הראל שרעבי: - - אנחנו נמצאים בכנסת ישראל, אני לא יודע.

משה גפני: בבקשה, תשובה.

הראל שרעבי: תשובה למה?

משה גפני: אתה רצית להגיב על הדברים שלו.

הראל שרעבי: בסדר, אמרו פה דברים לא נכונים.

משה גפני: טוב.

משה גפני: מיכל, אני מציע ככה.

משה גפני: אני מציע שתשבו עוד פעם.

משה גפני: בלשבת אתם טובים וזה בסדר.

קריאה: בנוכחות מי?

משה גפני: אני רוצה לדעת אחרי הישיבה הזאת בכתב מה היה בישיבה, בסיכומה או במהלכה אם אין סיכום.

משה גפני: יש שתי סוגיות שצריך לפתור אותן.

משה גפני: הן לא קשורות לבג"ץ, ואם הן קשורות לבג"ץ אני אבקש מסוכני הביטוח שיורידו את הבג"ץ אם מגיעים לסיכום.

משה גפני: אני נגד העניין הזה, אני חושב שצריך להגיע לפתרון כאן.

משה גפני: אני מבקש שני דברים.

משה גפני: האחד זה לגבי מה עושים עם סוכני הביטוח בשעה שיש את הביטוח לרבים.

משה גפני: מה עושים איתם?

משה גפני: האם הסיכום בישיבה הזאת יהיה כמו שאתם אומרים, שהם לא יקבלו כלום, או שיקבלו חלק?

משה גפני: הדבר השני זה לגבי מה שהיה עד היום.

משה גפני: האם אפשר להגיע לפתרון שהפעולות שהם עשו, האם אי אפשר בכלל לתת להם שקל על העניין הזה - כמו שאתה אומר זה בניגוד לחוק ואם זה בניגוד לחוק, אי אפשר לתת להם - או שאפשר להגיע לפשרה מכיוון שבכל אופן הם נתנו שירות ועכשיו מבקשים מהם שהם לא יקבלו על זה?

משה גפני: אם יתברר לי כתוצאה מהסיכום שאנחנו מדשדשים באותו מקום, אי אפשר להגיע לפתרון - והמציאות מבחינתי, נדמה לי שגם מבחינת מיכל, המציאות היא כזאת שסוכני הביטוח הולכים לחטוף מכה כזאת שהם לא יוכלו להתאושש, חלקם לא ימשיכו בעבודה הזאת וחלקם לא ייתנו שירות למבוטחים, אני לא יודע, רמזת כל הזמן שהם לא נמצאים, כן נמצאים - אני רוצה את סוכן הביטוח שלי, אני מוצא אותו תמיד.

משה גפני: אני מרים אליו טלפון, אני בא אליו למשרד.

משה גפני: יכול להיות שזה רק בבני ברק.

הראל שרעבי: אני לא יודע עד כמה אדוני מייצג את העובדים.

משה גפני: אני לא מייצג עובדים.

משה גפני: רק יש לי ביטוח.

הראל שרעבי: הרי אנחנו מדברים על אנשים שצורפו בלי שסוכן פגש אותם.

משה גפני: בסדר.

הראל שרעבי: הוא אפילו לא יודע מי הסוכן שלו.

משה גפני: אבל הייתה פעם אחת שהייתי צריך - לא אני, אשתי - הייתה צריכה ביטוח, לברר דברים, והלכנו לחברת הביטוח.

משה גפני: מסע הייסורים הזה היה בשבילי מספיק.

משה גפני: לעומת זאת, כשהיא רצתה את סוכן הביטוח שלה, היא הרימה טלפון ובאה אליו לפגישה.

משה גפני: זאת המציאות שאני חי בה, אבל אני חי בעולם אחר.

הראל שרעבי: לא, אני לא אמרתי.

משה גפני: לא אמרת.

משה גפני: אמרת רק ברמז.

הראל שרעבי: אני לא חושב שלא צריך סוכני ביטוח בשוק.

הראל שרעבי: צריך.

משה גפני: לא חשוב.

משה גפני: אני אמרתי שצריך או לא צריך?

משה גפני: לא אמרתי שצריך או לא צריך.

משה גפני: אפשר לחסל אותם בלי שצריך אותם.

משה גפני: אפשר לא לתת - - -

ליאור רוזנפלד: הוא רוצה סוכני ביטוח, אבל בלי עמלה.

הראל שרעבי: אגב, אני מזכיר שמדובר על סיטואציה שבה סוכנים צירפו אנשים בלי שהם יודעים עליהם בכלל.

הראל שרעבי: זו הסיטואציה.

משה גפני: בסדר.

הראל שרעבי: אתה יודע מי הסוכן שלך.

משה גפני: הראל, אני מאוד מכבד אותך, אתה יודע את זה.

משה גפני: אתה יכול להגיד להם מראש, אל תבואו לפגישה.

הראל שרעבי: לא.

הראל שרעבי: אני לא חושב את זה ואני בטח לא אומַר את זה.

משה גפני: רגע.

משה גפני: חכה.

משה גפני: אל תבואו לפגישה, חבל על הזמן שלכם, אני מתכוון להגיד לכם שזה בניגוד לחוק, אני מתכוון להגיד לכם שאתם לא נמצאים מתי שצריך אתכם, אני גם מתכוון להגיד לכם שבכלל אתם מצרפים אנשים שאתם אפילו לא יודעים מי הם, ולכן לא רטרואקטיבי וגם לא עכשיו, לא תקבלו כלום.

הראל שרעבי: אבל אין לי עניין בזה.

הראל שרעבי: הפוך.

הראל שרעבי: אני רוצה לייצר פתרון.

משה גפני: היות ואתה רוצה - - -

הראל שרעבי: אני אשתוק.

משה גפני: שתדעו שאני תמים, אבל אל תחשדו בי עד כדי כך.

משה גפני: היות ואתה רוצה, אני מבקש שתעשו ישיבה השבוע.

משה גפני: תעשו ישיבה עם כל האנשים, בראשות הבכירים ביותר, אתה ולא עוזרים - שהם מאוד רציניים העוזרים, אני בעדם.

הראל שרעבי: יש להם סמכות לקבל החלטות.

משה גפני: הכול בסדר, אבל אני מבקש בדרג הבכיר ביותר, שגם הנראות תהיה כזאת שבאמת הולכים לפתרון.

משה גפני: אני מבקש סיכום של הישיבה הזאת, או שתגיעו להסכמה אז רק את ההסכמה.

משה גפני: אם לא מגיעים להסכמה - את הדיון, את החלקים המרכזיים - ואז אני מבקש מהיועץ המשפטי, אם לא יהיה סיכום, אני מבקש לבדוק גם חקיקה בעניין הזה.

משה גפני: אנחנו לא נעמוד מהצד, מיכל ואני על כל פנים בוודאי, לא נעמוד מהצד ואנחנו ניתן לעניין הזה לקרוס רק בגלל שיש כוונות טובות.

משה גפני: יש איזו אמירה כזאת שאני לא אוהב אותה, אבל יש איזו דרך לגיהינום שרצופה כוונות טובות.

משה גפני: אני לא אוהב את האמירה הזאת כי האמירה הזאת לא נכונה - לגיהינום מגיעים בעיניים פקוחות - אבל המציאות הזאת שעם כוונות טובות של רשות שוק ההון, לדעתנו עלול לקרות מצב שלא אתם רוצים אותו ולא אנחנו רוצים אותו, אף אחד לא רוצה אותו, אבל הוא עלול לקרות.

משה גפני: ולכן, התפקיד שלנו לפקח על עבודת הממשלה בעניין הזה.

משה גפני: אם יתברר שאי אפשר להגיע לסיכומים ואי אפשר להגיע לזה, אני אשקול.

משה גפני: אני לא יודע אם יש לנו את האפשרות, אבל אני אבקש - לא עכשיו, אחרי שאני אקבל את הסיכומים - לבדוק האם אפשר ללכת לתיקון חקיקה בעניין הזה.

משה גפני: הראל שרעבי, המפתח בידך, תאמין לי.

משה גפני: אני לא אומר את זה סתם.

משה גפני: המפתח בידך.

משה גפני: תעזוב את הבג"ץ, אני אוריד אותם מהבג"ץ.

הראל שרעבי: אגב, הבג"ץ, אני לא - - -

משה גפני: מה זה משנה.

משה גפני: מותר לי להגיד מה שאני רוצה?

הראל שרעבי: כן.

משה גפני: או שחשבתי שאין לי חסינות כבר.

משה גפני: אני יכול להוריד אותם מהבג"ץ, אני לא חושב שזה המקום.

משה גפני: אני חושב שהמקום הוא בדיון פנים-משרדי איתם, בדרג הבכיר ביותר, ולהגיע לפתרונות.

משה גפני: אם לא, נצטרך הליך כירורגי - אני יודע, חקיקה ודברים כאלה.

הראל שרעבי: אגב, אנחנו אומרים, בכל סיטואציה שבה סוכן פוגש לקוח, אין שאלה בכלל.

הראל שרעבי: אין שאלה.

משה גפני: טוב.

הראל שרעבי: הדיון הוא כשהם לא עושים מה שצריך לעשות.

משה גפני: טוב.

משה גפני: אז זהו?

הראל שרעבי: לא זהו.

משה גפני: לא זהו.

משה גפני: אני מבקש את הפגישה.

משה גפני: רוזנפלד, אתה נשיא לשכת סוכני הביטוח, אתה חדש בתפקיד.

משה גפני: אני יודע את הבעיות שאתם נתקלים בהן הרבה פעמים.

משה גפני: צריך לבוא בנפש חפצה, צריך להגיע לפתרון.

משה גפני: זה כבר מתגלגל מדור לדור אצלכם.

משה גפני: יש לכם רשות קשה, לא רשות קלה - לא קשה, סליחה - יש רשות שמקפידה מאוד על החוק.

ליאור רוזנפלד: חבר הכנסת גפני, אנחנו איתך - - -

משה גפני: אבל הגמרא אומרת שלא חרבה ירושלים אלא שהעמידו דבריהם על דין תורה.

משה גפני: יש מצב שבו צריך לדעת - -

ליאור רוזנפלד: חבר הכנסת גפני.

משה גפני: - - החוק הוא מכוון את המטרה, הוא לא עומד מעצמו.

הראל שרעבי: הכול לאור התכלית.

הראל שרעבי: הדאגה - - -

משה גפני: בסדר, הדאגה הבנתי.

משה גפני: אל תדאגו כל כך הרבה, אני יודע מה יכול להיות עם הדאגות האלה?

משה גפני: תודה רבה.

משה גפני: הישיבה נעולה.